Ramaphosa sê Mashaba moet in Alex ingrypPres. Cyril Ramaphosa spreek inwoners toe in Alexandra, noord van Johannesburg. (Foto: Simphiwe Mbokazi/African News Agency) Pres. Cyril Ramaphosa het Donderdag gesê dit is die Stad Johannesburg, wat onder leiding van die DA is, se verantwoordelikheid om in te gryp in die Alexandra, noordoos van Johannesburg, en seker te maak dat inwoners behoorlike sanitasiegeriewe het. Ramaphosa, geklee in ANC-kleredrag, het Donderdag duisende inwoners by die Alex-stadion toegespreek. Hy het gereageer op inwoners se besware oor swak dienslewering in die gebied en hul ontevredenheid oor nuwe plakkershutte wat onverpoosd hier opgerig word. Ontevrede inwoners van Alexandra betoog al vir langer as ŉ week. Hulle het aangedring op ŉ vergadering met burgemeester Herman Mashaba, maar hy het nie opgedaag om hulle toe te spreek nie. David Makhura, premier van Gauteng, het Woensdag die gebied besoek. Mashaba het intussen gesê hy sal Maandag met die mense van Alexandra vergader. “Die burgemeester moet nie bang wees vir sy mense nie. Hy moet die gemeenskap te woord staan. Nou blameer hy die ANC,” het Ramaphosa aan die juigende skare gesê. “Daar mag nooit verskonings wees nie. As jy misluk, staan dan eenkant toe sodat ander kan oorneem.” Die president het gesê hy is nie tevrede daarmee dat daar elke dag betogings is nie. Hy het ŉ beroep op raadslede en burgemeesters gedoen om hul pligte na te kom en te verseker dat sake in hul munisipaliteite glad verloop. “Ons sal seker maak dat julle raadslede en burgemeesters vir julle werk. Die steel van geld moet end kry,” het Ramaphosa gesê. Inwoners van Alexandra dring onder meer daarop aan dat onwettige plakkershutte, wat tans net op enige beskikbare ruimte gebou word, verwyder word aangesien dit noodvoertuie soos ambulanse se toegang na die gebied versper. Ramaphosa het gesê die regering het ŉ verpligting om te verseker dat onwettige inwoners nie sonder toestemming strukture oprig nie. Pres. Cyril Ramaphosa spreek inwoners toe in Alexandra, noord van Johannesburg. (Foto: Simphiwe Mbokazi/African News Agency) “Ons gaan hier in Alexandra die grondkwessie uitsorteer sodat ons vir julle huise kan bou,” het Ramaphosa gesê. Oor die kwessie van werkloosheid in die gebied het die president gesê: “Ons weet dat baie van julle en jul kinders werkloos is. Ons werk daaraan.” Hy het gesê daar is maatskappye wat gereed staan om werkloosheid in Alexandra te help verlig. “Sonder om die blaam op mekaar as leiers te plaas, moet ons uitgaan en die probleme oplos wat ons mense in die gesig staar,” het hy gesê. Hoewel sommige tevrede was met Ramaphosa se toespraak, het ander hul teleurstelling oor die president se beloftes uitgespreek. “Die ANC het hierdie geleentheid net as werwing gebruik en nie om aandag te gee aan ons probleme nie. Ek is so teleurgesteld,” het een van die inwoners gesê wat homself net as “Mokati” wou identifiseer. Ramaphosa het gesê hy sal seker maak dat plaaslike, provinsiale en regeringsleiers met die Johannesburgse burgemeester vergader oor die gemeenskap se ontevredenheid.